Ståle Solbakken ser ud til at kaste sin kærlighed på en gammel flamme i bestræbelserne på at få forsvars-kabalen til at gå op nu, hvor Ludwig Augustinsson smutter til Werder Bremen og et salg af Mathias 'Zanka' Jørgensen er under opsejling.

Ekstra Bladet erfarer, at der lige nu er varm dialog mellem FCK og Pierre Bengtsson om at forny bekendtskabet.

Pierre Bengtsson forlod FCK ved udgangen af 2014, hvor Mainz 05 og Kasper Hjulmand hentede ham til Bundesligaen ved kontraktudløb.

Efter et par måneder i det sydtyske fik Hjulmand sparket og blev afløst af Martin Schmidt. Den rokade endte med at få stor betydning for svenskeren.

Martin Schmidt holdt fast i Bengtsson gennem det første år, men ved udgangen af 2015 valgte han at hente franske Gaetan Bussmann ind som konkurrent til Bengtsson.

Svenskeren røg ud på bænken og efter et halvt år ude i kulden blev han udlejet til Bastia i Frankrig.

Der har han spillet fast gennem det seneste år, men udsigterne er dårlige i Bastia, der lige nu ligger sidst i det franske Championnat med to kampe tilbage af sæsonen.

29-årige Pierre Bengtsson har udløb i Mainz om et år, men tyskerne meldes parat til at slippe svenskeren gratis.

Flirten med Pierre Bengtsson antyder også, at Ståle Solbakken er opmuntret af de takter som Nicolai Boilesen har vist som central forsvarer, og dermed kan den position blive en mere permanent mulighed for Boilesen, hvis det lykkes at lave en aftale med Pierre Bengtsson.

Ståle Solbakken er i denne uge hjemme i Norge, og det har ikke været muligt at få en kommentar fra FCK-manageren.

Se også: Fra tømmermænd til drømmeland: Her er FCK's vej til millionerne

Se også: Fodboldfans raser mod tv-vært - her er hendes svar

Se også: Fremragende, FCK – men også lidt irriterende!

Se også: Ærgrelse i FCK: Kultspiller kan have spillet sidste kamp

Se også: Dildo, scooter og haj: De 10 mest vanvittige kasteskyts i sportshistorien

Superligaen penge-amok: Har fået fire milliarder kr.